Συμπεράσματα του Συμβουλίου

της 27ης Νοεμβρίου 2003

σχετικά με την ενίσχυση της κοινοτικής συνεργασίας στο πλαίσιο της βοήθειας πολιτικής προστασίας

(2003/C 317/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΥΠΕΝΘΥΜΙΖΟΝΤΑΣ τα πρόσφατα έκτακτα συμβάντα και ιδίως τις μεγάλες δασικές πυρκαγιές που σημειώθηκαν το καλοκαίρι του 2003 σε πολλά κράτη μέλη και τον τραγικό σχετικό απολογισμό σε ανθρώπινες ζωές - περιλαμβανομένων των απωλειών σε πυροσβέστες και μέλη των ομάδων διάσωσης και των δασικών υπηρεσιών - καθώς και τις ζημίες που προκάλεσαν στην υγεία, το περιβάλλον, τις υποδομές και τις περιουσίες,

2. ΛΑΜΒΑΝΟΝΤΑΣ ΥΠΟΨΗ το ψήφισμα του Ευρωπαϊκού Κοινοβουλίου της 4ης Σεπτεμβρίου 2003 σχετικά με τις συνέπειες του θερινού καύσωνα, που περιέχει σημαντικά στοιχεία σχετικά με την πολιτική προστασία,

3. ΧΑΙΡΕΤΙΖΕΙ την αφοσίωση των εθελοντών και των πυροσβεστών που έλαβαν μέρος σε αποστολές κατάσβεσης και αντιμετώπισης των δασικών πυρκαγιών και άλλων καταστροφών και σοβαρών ατυχημάτων,

4. ΕΚΦΡΑΖΕΙ ΙΚΑΝΟΠΟΙΗΣΗ για την πρωτοφανή εκδήλωση ουσιαστικής αλληλεγγύης μεταξύ των κρατών μελών το καλοκαίρι του 2003, ιδίως με την αποστολή τόσο εναέριων όσο και χερσαίων μέσων, που είχε ως αποτέλεσμα το μεγαλύτερο αριθμό επεμβάσεων αλληλοβοήθειας που είχε σημειωθεί ποτέ στην Κοινότητα,

5. ΘΕΩΡΕΙ ότι η αλληλεγγύη αυτή συνάδει με τα αποτελέσματα της Ευρωπαϊκής Συνέλευσης για την εισαγωγή στο σχέδιο Συνταγματικής Συνθήκης διατάξεων όσον αφορά την πολιτική προστασία,

6. ΣΗΜΕΙΩΝΕΙ ότι η απόφαση του Συμβουλίου σχετικά με την θέσπιση κοινοτικού προγράμματος δράσης στον τομέα της πολιτικής προστασίας(1) είχε θετικό αντίκτυπο στη συνεργασία μεταξύ κρατών μελών και Επιτροπής, μεταξύ άλλων με τη δημιουργία πλαισίων για ακόμη στενότερη και πλέον ανεπτυγμένη συνεργασία μεταξύ των κρατών μελών και της Επιτροπής,

7. ΑΝΑΓΝΩΡΙΖΕΙ τη θετική συμβολή του κοινοτικού Μηχανισμού πολιτικής προστασίας, που θεσπίσθηκε με την απόφαση 2001/792/ΕΚ, Ευρατόμ(2) του Συμβουλίου, και ιδίως του Κέντρου Παρακολούθησης και Πληροφοριών της Επιτροπής που ιδρύθηκε σύμφωνα με την απόφαση αυτή,

8. ΧΑΙΡΕΤΙΖΕΙ τις προσπάθειες που καταβάλλει η Επιτροπή για την εκπλήρωση των καθηκόντων που της αναθέτει ο κοινοτικός μηχανισμός και τη βελτίωση των δυνατοτήτων του Κέντρου Παρακολούθησης και Πληροφοριών για την αντιμετώπιση έκτακτων αναγκών εξαιρετικά μεγάλης έκτασης,

9. ΕΚΦΡΑΖΕΙ ΙΚΑΝΟΠΟΙΗΣΗ σχετικά με την ανακοίνωση της Επιτροπής ότι θα εξετάσει, στο πλαίσιο των υφισταμένων μέσων, τις υπάρχουσες δυνατότητές της για την αντιμετώπιση φυσικών και τεχνολογικών καταστροφών και ατυχημάτων, και ΣΗΜΕΙΩΝΕΙ ότι, εάν αυτό απαιτηθεί, η Επιτροπή θα προτείνει νέα μέσα,

10. ΚΑΛΕΙ την Επιτροπή να υποβάλει το συντομότερο δυνατόν κατάλληλες προτάσεις για την επίτευξη των επιδιώξεων που αναφέρονται στη σημείο 9 και να ενημερώσει σύντομα το Συμβούλιο για τη μορφή και το χρονοδιάγραμμά τους,

11. ΧΑΙΡΕΤΙΖΕΙ την πρόθεση της Επιτροπής να δώσει εν τω μεταξύ στο Κέντρο Παρακολούθησης και Πληροφοριών τη δυνατότητα να διαδραματίσει ένα δυναμικό και ενεργό ρόλο αρωγής ώστε να διευκολύνει το συντονισμό μεταξύ των κρατών μελών ενόψει οποιασδήποτε προσεχούς κατάστασης εκτάκτου ανάγκης ή απειλής, και προς το σκοπό αυτό,

- να επισημάνει τις ανάγκες και να εξετάσει τρόπους και μέσα για να του παράσχει τους απαιτούμενους κατάλληλους πόρους,

- να συνεχίσει τις προσπάθειές της για την περαιτέρω βελτίωση της λειτουργίας του Κέντρου Παρακολούθησης και Πληροφοριών και την εξάλειψη των λειτουργικών του δυσκολιών και να τροποποιήσει τις διαδικασίες του εφόσον παρίσταται ανάγκη,

12. ΚΑΛΕΙ επίσης την Επιτροπή να υποβάλει το συντομότερο δυνατό την ανακοίνωση που έχει αναγγείλει για μια κοινή προσέγγιση ως προς την πρόληψη των κινδύνων.

(1) Απόφαση 1999/847/ΕΚ του Συμβουλίου της 9ης Δεκεμβρίου 1999 σχετικά με την θέσπιση κοινοτικού προγράμματος δράσης στον τομέα της πολιτικής άμυνας (ΕΕ C 327 της 21.12.1999, σ. 53).

(2) Απόφαση 2001/792/ΕΚ, Ευρατόμ της 23ης Οκτωβρίου 2001 περί κοινοτικού μηχανισμού για τη διευκόλυνση της συνεργασίας στις επεμβάσεις βοήθειας της πολιτικής προστασίας (ΕΕ L 297 της 15.11.2001, σ. 7).